У дзесяці вёсках размешчана 357 прысядзібных участкаў, жыве 752 жыхары. Перад вайной прыкладна столькі ж людзей насяляла Майсеевічы. А ўсяго тады ў пасяленнях налічвалася каля трох тысяч чалавек. Па дадзеных кнігі “Памяць”, на франтах Вялікай Айчыннай загінула каля 300 сяльчан. Некалькі дзясяткаў вяскоўцаў сталі малалетнімі фашысцкімі вязнямі, 7 з іх не вярнуліся з Нямеччыны. Яшчэ прыкладна 100 чалавек сталі ахвярамі падчас акупацыі, сярод іх мірныя жыхары і партызаны. Землякі ўшанавалі іх памяць абеліскамі. На тэрыторыі сельсавета знаходзіцца 10 воінскіх пахаванняў: па 4 — у Крамку і Вялікім Бары, 2 — у Майсеевічах. Помнікі тым, хто не вярнуўся з вайны, стаяць у Дрычыне і Вялікім Бары. Яшчэ ў гэтых мясцінах нарадзіўся Герой Савецкага Саюза Сяргей Мікалаевіч Каданчык, які загінуў 15 верасня 1943 года пры абароне Наварасійска. У яго гонар на былой Майсеевіцкай школе была ўстаноўлена мемарыяльная пліта, якая зараз знаходзіцца ў Дрычынскай навучальнай установе.